钦定古今图书集成/明伦汇编/氏族典/第345卷 > 周敷
## 钦定古今图书集成/明伦汇编/氏族典/第345卷 > 周敷

按《陈书周敷传》，“敷字仲远，临川人也，为郡豪族。敷形
貌眇小，如不胜衣，而胆力劲果。侯景之乱，乡人周续
合徒众以讨贼为名，俄而部下争权，杀续以降周迪。
迪素无簿阀，恐失众心，倚敷族望，深求交结。敷事迪
甚恭，迪大凭仗之。侯景平，梁元帝授敷信武将军，封
西丰县侯。高祖受禅，王琳据有上流，余孝顷等与琳”
党共围周迪，敷大致人马以助迪，迪擒孝顷等。王琳
平，授平西将军、豫章太守。是时南江酋帅并顾恋巢
窟不受召，唯敷独先入朝。天嘉二年，诣阙，进号“安西
将军”，令还镇豫章。周迪以敷素出己下，超致显贵，深
不平，乃举兵反。世祖遣章昭达征迪，敷从军至定川
县，与迪相对，迪绐敷共立盟誓，敷许之。方登坛，为迪
所害。谥曰“脱。”子智安嗣。敷兄彖，共敷据本乡，亦授临
川太守。